SA minister skop vas teen Aussies se stelling oor wit boereLindiwe Sisulu (Foto: Departement van kommunikasie) Min. Lindiwe Sisulu het gesê ŉ politieke ingryping moet gedoen word nadat Peter Dutton, Australië se minister van binnelandse sake, gesê het sy departement stel ondersoek in na ŉ reeks maniere om wit Suid-Afrikaanse boere te help om vinnig na Australië te kan emigreer. Sisulu, minister van internasionale betrekkinge en samewerking, het Donderdag ŉ diplomatieke démarche aan Adam McCarthy, die Australiese hoë kommissaris in Suid-Afrika, gerig om aan te dring dat kommentaar van die minister [Dutton] oor grondonteiening teruggetrek word. “Die Suid-Afrikaanse regering neem aanstoot aan die uitlatings wat deur Australië se minister van binnelande sake gemaak is en ŉ volledige herroeping word verwag,” het Ndivhuwo Mabaya, woordvoerder van die departement, gesê. Mabaya het gesê McCarthy en afgevaardigdes het onderneem om dadelik met die regering in verbinding te tree om die boodskap aan Dutton oor te dra en terugvoer aan Sisulu te gee. Maroela Media het vroeër berig Dutton het in ŉ onderhoud met The Daily Telegraph gesê sy departement stel ondersoek in na ŉ reeks maniere om wit Suid-Afrikaanse boere te help om vinnig na Australië te kan emigreer. Dutton het gesê hy meen wit Suid-Afrikaanse boere verdien “spesiale aandag” weens die omstandighede waarin hulle hul bevind. Sisulu het vroeër vandeesweek gesê dit is jammer dat die Australiese regering nie gekies het om die “beskikbare diplomatieke kanale” te gebruik om hul kommer oor die grondhervormingsproses in Suid-Afrika te kenne te gee nie. “Daar is geen rede vir enige regering op enige plek ter wêreld om te vermoed dat enige Suid-Afrikaner in gevaar by hul eie demokraties verkose regering verkeer nie. Daardie bedreiging bestaan doodgewoon nie.”